text: Forbud mod elefantræs giver færre uheld
  22 august 2011 kl. 13.52
  Forbuddet mod at lastbiler overhaler andre lastbiler, det såkaldte elefantræs, betyder færre uheld, skriver Fagbladet 3F.
  Forbuddet har kørt som forsøg mellem Vejle og Århus siden 2010. Og siden er antallet af uheld, hvor autoværnet på motorvejen er blevet påkørt, næsten halveret. Det viser nye tal fra Vejdirektoratet.
  Før forbuddet i 2010 blev autoværnet påkørt 111 gange. I 2011 er det kun sket 62 gange i den tilsvarende periode. Antallet af mere alvorlige uheld, hvor personer, biler og materiel fik skader, er stort set uændret.
  Der er netop vedtaget stop for vejelefanter fire nye steder. Det er mellem Frøslev grænse og Kolding, fra Odense Ø til Lillebælt, mellem Køge og Ringsted og i Nordjylland, fra Aalborg til afkørselen, hvor rute 13 går mod Viborg.
  